CELEX: 32015D1612
Language: sk
Date: 2015-09-23 00:00:00
Title: Vykonávacie rozhodnutie Komisie (EÚ) 2015/1612 z 23. septembra 2015, ktorým sa mení rozhodnutie 2008/961/ES o používaní národných účtovných štandardov určitých tretích krajín a medzinárodných štandardov finančného výkazníctva emitentmi cenných papierov v tretích krajinách na zostavovanie ich konsolidovaných účtovných závierok [oznámené pod číslom C(2015) 6369] (Text s významom pre EHP)

25.9.2015   
            
            
               SK
            
            
               Úradný vestník Európskej únie
            
            
               L 249/26
            
         VYKONÁVACIE ROZHODNUTIE KOMISIE (EÚ) 2015/1612
   z 23. septembra 2015,
   ktorým sa mení rozhodnutie 2008/961/ES o používaní národných účtovných štandardov určitých tretích krajín a medzinárodných štandardov finančného výkazníctva emitentmi cenných papierov v tretích krajinách na zostavovanie ich konsolidovaných účtovných závierok
   
      
         [oznámené pod číslom C(2015) 6369]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2004/109/ES z 15. decembra 2004 o harmonizácii požiadaviek na transparentnosť v súvislosti s informáciami o emitentoch, ktorých cenné papiere sú prijaté na obchodovanie na regulovanom trhu, a ktorou sa mení a dopĺňa smernica 2001/34/ES (1), a najmä na jej článok 23 ods. 4 tretí pododsek,
   keďže:
   
               (1)
            
            
               Podľa článku 23 smernice 2004/109/ES môžu byť emitenti z tretích krajín oslobodení od povinnosti zostavovať konsolidovanú účtovnú závierku podľa medzinárodných štandardov finančného výkazníctva (ďalej len „IFRS“) prijatých v Únii, ak sa vo všeobecne uznávaných účtovných zásadách (ďalej len „GAAP“) predmetnej tretej krajiny stanovujú rovnocenné požiadavky. S cieľom posúdiť rovnocennosť GAAP danej tretej krajiny s prijatými IFRS sa v nariadení Komisie (ES) č. 1569/2007 (2) stanovuje vymedzenie rovnocennosti a zavádza sa ním mechanizmus určovania rovnocennosti GAAP tretích krajín.
            
         
               (2)
            
            
               Je dôležité posúdiť snahu krajín, ktoré podnikli kroky k zblíženiu svojich účtovných štandardov s IFRS alebo k prijatiu IFRS. Nariadenie (ES) č. 1569/2007 by sa preto malo zmeniť tak, aby sa obdobie dočasnej rovnocennosti predĺžilo do 31. marca 2016.
            
         
               (3)
            
            
               V rozhodnutí Komisie 2008/961/ES (3) sa stanovilo, že do finančných rokov začínajúcich 1. januárom 2015 alebo neskôr môžu emitenti tretích krajín zostavovať svoje ročné a polročné konsolidované účtovné závierky v súlade s indickými GAAP.
            
         
               (4)
            
            
               Indická vláda a Indický inštitút certifikovaných účtovníkov sa verejne zaviazali prijať IFRS do 31. decembra 2011 s cieľom zabezpečiť, aby indické GAAP boli do tohto dátumu plne v súlade s IFRS. Tento proces sa oneskoril. V októbri 2014 Európsky orgán pre cenné papiere a trhy (ďalej len „ESMA“) predložil Komisii správu o rovnocennosti GAAP Indie. V tejto správe orgán ESMA konštatoval, že v indických GAAP zjavne existuje niekoľko rozdielov v porovnaní s IFRS, ktoré by v praxi mohli byť významné.
            
         
               (5)
            
            
               V marci 2014 Indický inštitút certifikovaných účtovníkov uverejnil nový plán realizácie zblíženia indických GAAP s IFRS. Dňa 2. januára 2015 Ministerstvo pre záležitosti podnikov Indie oznámilo prepracovaný plán zavádzania indických GAAP, ktoré budú zblížené s IFRS. V tomto pláne sa predpokladá, že všetky kótované spoločnosti budú v účtovných obdobiach začínajúcich 1. apríla 2016 alebo neskôr povinne používať indické GAAP zblížené s IFRS. Naďalej však pretrváva neistota, pokiaľ ide o časový harmonogram zavedenia systému vykazovania, ktorý by bol v súlade s IFRS, a presadzovanie IFRS.
            
         
               (6)
            
            
               Je preto vhodné predĺžiť prechodné obdobie do 31. marca 2016, aby sa emitentom tretích krajín umožnilo v Únii zostavovať ich ročné a polročné účtovné závierky v súlade s indickými GAAP. Táto dodatočná lehota by mala postačovať na to, aby indické orgány mohli dokončiť zblíženie indických GAAP s IFRS.
            
         
               (7)
            
            
               Keďže prechodné obdobie, na ktoré sa rozhodnutím 2008/961/ES udelila indickým GAAP rovnocennosť, sa skončilo 31. decembra 2014, v záujme právnej istoty by sa toto rozhodnutie malo uplatňovať od 1. januára 2015.
            
         
               (8)
            
            
               Rozhodnutie 2008/961/ES by sa preto malo zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   V článku 1 treťom odseku rozhodnutia 2008/961/ES sa dátum 1. januára 2015 nahrádza dátumom 1. apríla 2016.
   Článok 2
   Toto rozhodnutie je určené členským štátom.
   Toto rozhodnutie sa uplatňuje od 1. januára 2015.
   
      V Bruseli 23. septembra 2015
      
         
            Za Komisiu
         
         Jonathan HILL
         
            člen Komisie
         
      
   
   
      (1)  Ú. v. EÚ L 390, 31.12.2004, s. 38.
   
      (2)  Nariadenie Komisie (ES) č. 1569/2007 z 21. decembra 2007, ktorým sa ustanovuje mechanizmus určovania rovnocennosti účtovných štandardov uplatňovaných emitentmi cenných papierov tretích krajín podľa smerníc Európskeho parlamentu a Rady 2003/71/ES a 2004/109/ES (Ú. v. EÚ L 340, 22.12.2007, s. 66).
   
      (3)  Rozhodnutie Komisie 2008/961/ES z 12. decembra 2008 o používaní národných účtovných štandardov určitých tretích krajín a medzinárodných štandardov finančného výkazníctva emitentmi cenných papierov v tretích krajinách na zostavovanie ich konsolidovaných účtovných závierok (Ú. v. EÚ L 340, 19.12.2008, s. 112).